**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 23 Φεβρουαρίου 2023, ημέρα Πέμπτη και ώρα 13.30΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου αυτής, κυρίου Μάξιμου Χαρακόπουλου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εσωτερικών «Σύστημα Καινοτομίας στον δημόσιο τομέα – Ρυθμίσεις Γενικής Γραμματείας Ανθρωπίνου Δυναμικού Δημοσίου Τομέα – Ρυθμίσεις για τη λειτουργία των Ο.Τ.Α. α΄ και β’ βαθμού και των αποκεντρωμένων διοικήσεων και για την ευζωία των ζώων συντροφιάς – Λοιπές επείγουσες ρυθμίσεις του Υπουργείου Εσωτερικών» (4η συνεδρίαση - β΄ ανάγνωση).

Στη συνεδρίαση παρέστησαν ο Υπουργός Εσωτερικών, κ. Μαυρουδής (Μάκης) Βορίδης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Δούνια Παναγιώτα(Νόνη), Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Μπούγας Ιωάννης, Παππάς Ιωάννης, Στυλιανίδης Ευριπίδης, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Αδαμοπούλου Αγγελική, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Συντυχάκης Εμμανουήλ, Κανέλλη Γαρυφαλλιά (Λιάνα), Κατσώτης Χρήστος, Μυλωνάκης Αντώνιος, Χήτας Κωνσταντίνος, Απατζίδη Μαρία και Σακοράφα Σοφία.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα σας.

Αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εσωτερικών «Σύστημα Καινοτομίας στον δημόσιο τομέα – Ρυθμίσεις Γενικής Γραμματείας Ανθρωπίνου Δυναμικού Δημοσίου Τομέα – Ρυθμίσεις για τη λειτουργία των Ο.Τ.Α. α΄ και β’ βαθμού και των αποκεντρωμένων διοικήσεων και για την ευζωία των ζώων συντροφιάς – Λοιπές επείγουσες ρυθμίσεις του Υπουργείου Εσωτερικών».

Είναι η τελευταία συνεδρίαση για την επεξεργασία του νομοσχεδίου, η καλούμενη και δεύτερη ανάγνωση. Πριν δώσω λοιπόν τον λόγο στους Εισηγητές και Ειδικούς Αγορητές των κομμάτων, να ρωτήσω τον παριστάμενο Υπουργό Εσωτερικών, τον κ. Μάκη Βορίδη, εάν έχει να ανακοινώσει προς την Επιτροπή νομοτεχνικές βελτιώσεις, τροπολογίες ή διορθώσεις, με βάση τα όσα ελέχθησαν στις προηγούμενες συνεδριάσεις και όσα ειπώθηκαν και από τους φορείς που συμμετείχαν στην ακρόαση.

Κύριε Υπουργέ, έχετε τον λόγο.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Δεν έχω κάτι, κ. Πρόεδρε. Θα καταθέσουμε νομοτεχνικές στην Ολομέλεια. Απλώς να ενημερώσω το Σώμα ότι θα υπάρξει μία τροπολογία, η οποία θα περιέχει πάλι ορισμένες «ερανιστικού» χαρακτήρα διατάξεις.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Εισερχόμαστε τότε στις καταληκτικές αγορεύσεις των Εισηγητών και Ειδικών Αγορητών. Υπενθυμίζω ότι οι χρονιές είναι συντετμημένοι κατά το ήμισυ. Οπότε, καλώ στο βήμα τον Εισηγητή της Πλειοψηφίας, Βουλευτή Φθιώτιδας της Ν.Δ., τον κ. Γεώργιο Κοτρωνιά, για τις τελικές παρατηρήσεις του, τις οποίες παρακαλούμε να τις διατυπώσετε στα επόμενα επτά λεπτά.

Παρακαλώ, κ. Κοτρωνιά, έχετε τον λόγο.

**ΓΕΩΡΓΙΟΣ ΚΟΤΡΩΝΙΑΣ (Εισηγητής της Πλειοψηφίας):** Κύριε Πρόεδρε, κ. Υπουργέ, κυρίες και κύριοι συνάδελφοι, όπως φαίνεται από τις παρατηρήσεις που διατυπώθηκαν στις διάφορες συνεδριάσεις μας, κατ’ αρχήν αναγνωρίζουν όλοι ότι η καινοτομία στο δημόσιο είναι κάτι απαραίτητο, είναι κάτι στο οποίο δεν είχαμε προχωρήσει όλα αυτά τα χρόνια.

Με τη σημερινή νομοθέτηση, λοιπόν, για την εφαρμογή του Συστήματος Καινοτομίας θεσπίζονται το Εθνικό Σχέδιο Δράσης για την Καινοτομία στο Δημόσιο Τομέα, τα προγράμματα επιτάχυνσης της καινοτομίας και τα εργαστήρια καινοτομίας δημόσιου τομέα. Θεσπίζονται τα βραβεία καινοτομίας δημόσιου τομέα, καθώς και ο εθνικός διαγωνισμός πρωτοτύπων και καινοτομίας. Ενώ προβλέπεται η ανάπτυξη ενός πληροφοριακού συστήματος για την καινοτομία και η λειτουργία του αποθετηρίου πρακτικών καινοτομίας δημόσιου τομέα, όπου θα κατατίθενται όλες οι καλές πρακτικές.

Για πρώτη φορά καθιστούμε την καινοτομία παράγοντα αξιολόγησης των προϊσταμένων στο σύστημα στοχοθεσίας του Δημοσίου. Η δε διαδικασία ένταξης προτάσεων στο εθνικό σχέδιο δράσης για την καινοτομία προβλέπει τη δημοσίευση σχετικής πρόσκλησης στην ιστοσελίδα του Υπουργείου Εσωτερικών, στην οποία καθορίζονται όλες οι λεπτομέρειες για την υποβολή τους.

Εισάγονται δύο σημαντικά εργαλεία για τους εκπροσώπους των δημοσίων φορέων με σκοπό την κατάρτιση τους σε θέματα καινοτομίας του Δημόσιου Τομέα. Το πρώτο είναι τα προγράμματα επιτάχυνσης και το δεύτερο είναι τα εργαστήρια καινοτομίας. Όλα αυτά θα υποστηρίζονται από ένα πληροφοριακό σύστημα με την ονομασία «Κεντρικό Σύστημα Διαχείρισης Γνώσης και Ανοιχτής Καινοτομίας Δημόσιου Τομέα», εντός του οποίου θα αναπτυχθεί η ψηφιακή βιβλιοθήκη, που όπως είπα προηγουμένως λέγεται «Αποθετήριο Πρακτικών Καινοτομίας Δημόσιου Τομέα», για τη συγκέντρωση τη συγκέντρωση και την προβολή όλων των καλών πρακτικών.

Ιδιαίτερα σημαντική είναι η θέσπιση του εθνικού διαγωνισμού πρωτοτύπων και καινοτομίας για την ανάδειξη των καλύτερων ιδεών, καθώς και τα βραβεία καινοτομίας, που θα συμβάλλουν στη διαμόρφωση μιας ανταγωνιστικής διαδικασίας, για την ανάδειξη της καινοτομίας.

Στο δεύτερο μέρος του νομοσχεδίου, θα αναφέρω ειδικά τον εξειδικευμένο προσωπικό βοηθό υπαλλήλων του Δημόσιου Τομέα με Αναπηρία για την ασφαλή μετακίνησή τους στο πλαίσιο των καθηκόντων τους. Επίσης, στο δεύτερο μέρος καθιερώνεται ο ετήσιος προγραμματισμός προσλήψεων και σε συνδυασμό, μάλιστα, με τους διαγωνισμούς του ΑΣΕΠ αλλάζει τελείως η ταχύτητα διορισμών στο Δημόσιο, η οποία μέχρι τώρα ως γνωστόν ήταν χρονοβόρα. Μέχρι τώρα όταν ξεκινούσε αυτή η διαδικασία περνούσαν πάνω από 2 χρόνια μέχρι να τελεσφορήσει.

Πολλή κουβέντα έγινε για την 1Γ του 2022 προκήρυξη του ΑΣΕΠ και θεωρώ ότι μεταξύ των προτάσεων οι προτεινόμενοι της μέσης βάσης του 50 και σε κάθε μάθημα του 40 είναι η βέλτιστη, ώστε να διατηρείται μια ελάχιστη κοινή βάση σε όλα τα γνωστικά πεδία στη λογική της αρχικής προκήρυξης και να μην παρουσιάζονται φαινόμενα «κάποιος να αριστεύει σε ένα μάθημα και στο άλλο να έχει πάρει έναν τόσο χαμηλό βαθμό, ο οποίος δε δείχνει τη συνολική εικόνα του προς διορισμό υπαλλήλου». Σημαντικό είναι ότι διορίζονται στον e-ΕΦΚΑ τα παιδιά που παλιά υπηρετούσαν με stage, ότι δίνεται η δυνατότητα διορισμού σε συγγενείς μέχρι και δευτέρου βαθμού ανθρώπων που έχασαν τη ζωή τους στο σεισμό της Κρήτης, καθώς, πλέον, από δω και πέρα οι υπάλληλοι που έχουν χάσει ένα παιδί, θα μπορούν να πάρουν 20 μέρες άδεια με αποδοχές.

Καθορίζεται, επίσης, μια απλοποιημένη διαδικασία, ώστε να αποδίδεται σε υπαλλήλους εύφημη μνεία για εξαιρετικές πράξεις και τώρα πάμε στο μέρος τρίτο. Εκεί λύνονται προβλήματα των Δήμων για ανείσπρακτα έσοδα, για συνομολόγηση δανείων, για εγκρίσεις μελετών, για βεβαιώσεις μόνιμης κατοικίας, για αναγνώριση ενός οικισμού ως Δημοτική Κοινότητα, για τη σφράγιση καταστημάτων υγειονομικού ενδιαφέροντος λόγω αυθαίρετης χρήσης κοινοχρήστου χώρου καθ’ υποτροπήν, για τη συμμετοχή εκπροσώπου της οικείας Περιφερειακής Ενότητας και του οικείου Ιατρικού Συλλόγου στα Διοικητικά Συμβούλια των νοσοκομείων του ΕΣΥ, για τη χρηματοδότηση των φορέων διαχείρισης των στερεών αποβλήτων.

Το νομοσχέδιο ρυθμίζει, επίσης, θέματα της εκλογικής διαδικασίας των Οργανισμών Τοπικής Αυτοδιοίκησης, καθορίζει τα κωλύματα εκλογιμότητας και τακτοποιεί θέματα κατάρτισης συνδυασμών για τις δημοτικές εκλογές. Μεγάλο μέρος του, επίσης, αφορά στα ζώα συντροφιάς, με ρυθμίσεις για τη συγκέντρωση, τη φύλαξη, την επεξεργασία και την ανάλυση γενετικού υλικού, για τον υπεύθυνο διαχείρισης και φροντίδας ζώων συντροφιάς ή άλλης κατηγορίας, όταν βρίσκεται σε καταφύγιο αδέσποτων ζώων και για τα πρόστιμα που επιβάλλονται στα καταφύγια, όταν παραβαίνουν τις προδιαγραφές λειτουργίας τους. Επίσης, δίνει παράταση στη λειτουργία του Εθνικού Μητρώου Ζώων Συντροφιάς και στην υποχρέωση των ιδιοκτητών να στειρώσουν τα ζώα τους.

Με το τέταρτο μέρος του παρόντος νομοσχεδίου, χρηματοδοτείται το Ερευνητικό Πανεπιστημιακό Ινστιτούτο Φυσικής για να συνεχίσει το ερευνητικό του έργο και τέλος, δίνεται και η δυνατότητα στους βουλευτές να έχουν ένα ακόμα γραφείο, εκτός της εκλογικής τους περιφέρειας. Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Θα δώσω τώρα τον λόγο στον Εισηγητή της Μειοψηφίας.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Κύριε Πρόεδρε, μου επιτρέπετε μία διευκρίνιση;

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ορίστε, κύριε Υπουργέ.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Στην τροπολογία την οποία θα καταθέσουμε την Παρασκευή, κάτι το οποίο έχει απασχολήσει όλους τους συναδέλφους και όλες τις πτέρυγες, το λέω αν ενδιαφέρεστε να τοποθετηθείτε, θα υπάρχει και η επίλυση του ζητήματος των ανθρώπων οι οποίοι είναι εργαζόμενοι, για πάρα πολλά χρόνια, στο πρόγραμμα «Βοήθεια στο Σπίτι», που ήταν περίπου 167 και οι οποίοι με τις ρυθμίσεις που έχουμε ήδη φέρει για το «Βοήθεια στο Σπίτι», δεν θα μπορούσαν να καλυφθούν. Άρα, το καλύπτουμε. Βέβαια, για να συνεννοηθούμε πώς το καλύπτουμε, στην πραγματικότητα διατηρείται η σχέση εργασίας που είχαν πριν. Δεν υπάρχει και άλλη λύση. Έτσι; Nα ξέρουμε, ότι νομικά δεν υπάρχει καμία άλλη λύση. Διατηρείται το καθεστώς το οποίο υπήγοντο πριν την προκήρυξη. Άρα, λοιπόν, θα περιέχεται αυτή η διάταξη στην τροπολογία μας την Παρασκευή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ευχαριστούμε, κύριε Υπουργέ. Αναμένουμε την τροπολογία. Φαντάζομαι ότι θα χαιρετιστεί και από τις άλλες πολιτικές δυνάμεις γιατί, όπως το παρουσιάζετε, κινείται προς τη σωστή κατεύθυνση, αναμφίβολα.

Θα δώσω, τώρα, τον λόγο στον Εισηγητή της Μειοψηφίας, τον συνάδελφο Βουλευτή του ΣΥΡΙΖΑ στην Εύβοια, τον κύριο Μιλτιάδη Χατζηγιαννάκη.

Κύριε Χατζηγιαννάκη, έχετε τον λόγο.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ (Εισηγητής της Μειοψηφίας):** Καταρχήν, να ξεκινήσω με αυτό, αν και θα ξεκινούσα ούτως η άλλως την τοποθέτησή μου με αυτό που τοποθετήθηκε, ο κ. Υπουργός, για να μη μας κατηγορεί ότι κάνουμε άσκοπη αντιπολίτευση και ότι δεν παρακολουθούμε αυτά που λέει. Η αλήθεια είναι, ότι χαίρομαι που πράγματι φέρνει μια διάταξη, γιατί θα το ζητούσαμε κι εμείς να υπάρξει τέτοια διάταξη για τους 164, αν δεν κάνω λάθος εργαζόμενους, οι οποίοι είχαν όλες τις προϋποθέσεις.

Δυστυχώς, ο διαγωνισμός δεν μπόρεσε, για διάφορους λόγους, δεν είναι της παρούσης, να το συζητήσουμε, να τους συμπεριλάβει. Αλλά, πράγματι, είναι ένα ζήτημα. Η συντριπτική πλειοψηφία και των 164, ξέρω ότι συναντήθηκαν χθες μαζί τους ή συναντήθηκαν πριν και με εμάς. Η αντιπροσωπεία τους στην Βουλή, συναντήθηκαν και με το Κομμουνιστικό Κόμμα Ελλάδας από ότι γνωρίζω. Άρα, το πρόβλημα είναι υπαρκτό. Η δε λύση του προβλήματος είναι αναγκαία και είναι και δίκαιη, γιατί οι άνθρωποι αυτοί, η συντριπτική τους πλειοψηφία, αν όχι όλοι, απασχολούνται στο συγκεκριμένο πρόγραμμα, πριν το 2004. Από το 2002 έως το 2003, εάν δεν είναι και οι 164, είναι η συντριπτική πλειοψηφία και άρα, μια και πιάσαμε το νομικό, γιατί είναι κρίσιμο το νομικό και καταλαβαίνουμε τη δυσκολία που υπάρχει. Δεν θέλουμε να κάνουμε κάποια άσκοπη αντιπαράθεση, με το Υπουργείο ή με τον οποιονδήποτε. Το αντιλαμβανόμαστε και το εξηγήσαμε και στην τοποθέτησή μας και χθες. Είναι μία καλή λύση. Εγώ θα έλεγα να κοιτάξουμε, επειδή υπάρχουν και οι προϋποθέσεις της κάλυψης πάγιων και διαρκών αναγκών από τους συγκεκριμένους ανθρώπους. Είναι σαφές ότι όταν εργάζονται σχεδόν 20 χρόνια σε ένα πόστο, οι πάγιες και διαρκείς ανάγκες είναι αυταπόδεικτες. Η αναγκαιότητα της παρουσίας τους στα προγράμματα αυτά επίσης είναι αυταπόδεικτη και επειδή η εργασιακή τους σχέση έχει ξεκινήσει προ του 2004 και άρα, προ της τροποποίησης του Συντάγματος τότε και της συνταγματικής απαγόρευσης, πιθανότατα στο μέλλον, δεν λέω να το δείτε τώρα, κύριε Υπουργέ. Έστω και αυτή η ρύθμιση τακτοποιεί σε ένα μεγάλο βαθμό τους ανθρώπους αυτούς. Στο μέλλον θα πρέπει να εξετάσουμε και μια, ίσως μονιμότερη λύση, για τους ανθρώπους αυτούς, γιατί είναι και δίκαιο και πιθανότατα νομικά να μπορούσαμε να βρούμε και κάποια διέξοδο μονιμότερη από αυτή που προτείνετε τώρα. Την οποία σας το λέω όμως εκ των προτέρων, γιατί θέλω να είμαι απόλυτα σαφής και δίκαιος. Την χαιρετίζουμε με ικανοποίηση.

Στο δεύτερο ζήτημα που θα αναφερόμουν είναι αυτό του διαγωνισμού του ΑΣΕΠ για την ΑΑΔΕ, το οποίο μας προβλημάτισε, σε όλες τις προηγούμενες συνεδριάσεις. Εγώ θα επιμείνω σε αυτό που είπα στην προηγούμενη τοποθέτησή μου. Νομίζω ότι και με την τοποθέτηση του επικεφαλής της ΑΑΔΕ, του κυρίου Πιτσιλή, η ανάγκη της κάλυψης των θέσεων αυτών που έχει δημιουργηθεί για την υπηρεσία την ίδια και για το δημόσιο συμφέρον το ίδιο, όπως μας το περιέγραψε, ο κ. Πιτσιλής, αλλά και η αποτυχία, καθ’ ομολογίαν, η αποτυχία του συγκεκριμένου διαγωνισμού μας κάνει να θέλουμε να υποστηρίξουμε την κάλυψη των 822 θέσεων που γίνεται. Δηλαδή, να ενταχθούν, να θεωρηθούν επιτυχόντες, οι 822, με βάση την βαθμολογία προφανώς που έχουν λάβει. Επειδή καταλαβαίνω και εκεί τις νομικές δυσκολίες και τις επιφυλάξεις που μας είπε και ο Υπουργός, αλλά και ο κύριος Παπαϊωάννου, εκ μέρους του Ανωτάτου Συμβουλίου, η αμέσως καλύτερη λύση, παρά το γεγονός ότι εμείς επιμένουμε ότι πρέπει να καλυφθούν οι 822 θέσεις, θα είναι η κάλυψη των όσων δυνατόν περισσότερων θέσεων. Ούτως ή άλλως το 40%, το είπε και ο ίδιος ο Υπουργός, το είπε και ο κ. Παπαϊωάννου. Συμφωνώ και εγώ νομικά. Έχει επισφάλεια, γιατί είναι λίγο αυθαίρετο, το 40% της βάσης στα επί μέρους μαθήματα και νομίζω ότι από τη στιγμή που, είναι τρία μαθήματα που διαγωνίστηκαν, για να πιάσουν το 50%, σε τόσο δύσκολα θέματα, εκ των πραγμάτων, αποδείχθηκε από τον ίδιο το διαγωνισμό και από τα αποτελέσματά του ότι το 2% επιτυχία είναι κάτι πρωτοφανές, θεωρώ. Νομίζω ότι εξασφαλίζει την επαρκή γνώση των υποψηφίων και άρα, δεν θα υπάρξει κίνδυνος να μπούνε άνθρωποι, οι οποίοι δεν θα είναι επιτυχόντες και δεν θα είναι αξιόλογοι, ώστε να καλύψουν τις θέσεις, οι οποίες είναι αναγκαίες.

Να κάνω μια μικρή αναφορά, γιατί δεν έχουμε πολύ χρόνο στη δεύτερη ανάγνωση, όπως ξέρετε. Για τους αναπτυξιακούς οργανισμούς, νομίζω ότι είναι λάθος, όπως έρχεται η διάταξη και το άρθρο 16, υπό την έννοια ότι στην πραγματικότητα ανοίγει μία κερκόπορτα να γίνονται επιλογές με αυτό τον τρόπο που γίνονται στους αναπτυξιακούς οργανισμούς.

Εμείς έχουμε αντιτεθεί από το ξεκίνημα της νομοθέτησης της Νέας Δημοκρατίας για τα παράκεντρα στην ουσία τοπικής αυτοδιοίκησης που είχαν φτιαχτεί δίπλα. Τώρα, αν δίνονται και τέτοιου είδους πλεονεκτήματα σε υπαλλήλους, που θα επιλέγονται με κανένα κριτήριο που ορίζει ο δημοσιοϋπαλληλικός κώδικας και θα έχουν την αναβάθμιση και την επιλογή, αλλά και μετά την εξέλιξη τη διοικητική, με βάση αυτά που θα θέλει το Διοικητικό Συμβούλιο του αναπτυξιακού οργανισμού και οι επικεφαλής των αναπτυξιακών οργανισμών, νομίζω ότι αυτό συνιστά καταστρατήγηση και αθέμιτο ανταγωνισμό απέναντι στους συναδέλφους τους και θα έχει και μπορεί να δημιουργήσει και πελατειακού τύπου αντιλήψεις μέσα στους ίδιους τους Οργανισμούς Τοπικής Αυτοδιοίκησης.

Για το άρθρο 29, το είπαμε, είμαστε κάθετα ενάντιοι και θεωρούμε ότι η προσπάθεια αυτή έρχεται να αλλοιώσει την απόφαση του Εφετείου και του Πρωτοδικείου. Νομίζουμε ότι επεμβαίνει πλέον η νομοθετική εξουσία σε βάρος της της δικαστικής και το καταγγέλλουμε.

Όσον αφορά τα ζώα συντροφιάς, νομίζω ότι όλη αυτή η εξέλιξη των δύο τελευταίων ετών δείχνει ότι μία αποτυχημένη νομοθετική πρωτοβουλία της της κυβέρνησης εξακολουθεί να την στηρίζει, εξακολουθεί να δημιουργεί προβλήματα, αντί να λύνει προβλήματα και δημιουργεί προβλήματα τόσο στην προστασία των ζώων συντροφιάς, τα οποία, κατοχυρώνονται και είναι υποχρέωση της χώρας μας και σύμφωνα με την ευρωπαϊκή νομοθεσία, τόσο στους Δήμους, όσο και στις ίδιες τις υπηρεσίες. Δεν ξέρω αν υπάρχει προηγούμενο ή αν υπάρχει κάποιο επιστημονικό δεδομένο που εφαρμόζεται σε άλλη χώρα ή είναι μια ανακάλυψη κάποιων από το Υπουργείο, αλλά περιμένουμε απαντήσεις και επ’ αυτών, γιατί ο κ. Πέτσας μας είπε διάφορα, αλλά δεν μας απάντησε τελικά σε αυτά τα ερωτήματα που έχουν προφανώς και οι ομοσπονδίες ζωόφιλων, όπως έχουν στείλει τα υπομνήματα.

Σας καλούμε να δείτε και τα υπομνήματα των ατόμων της Εθνικής Συνομοσπονδίας Ανθρώπων με Αναπηρία. Ναι μεν, μια θετική διάταξη αυτή που φέρνετε, αλλά νομίζω ότι οι προσθήκες που προτείνουν οι άνθρωποι, θα έλυναν προβλήματα που αντιμετωπίζουν και πρέπει να το δούμε θετικά.

Στο τελευταίο ίσως νομοσχέδιο πριν την προεκλογική περίοδο, πριν τη λήξη της θητείας αυτής της Κυβέρνησης, νομίζω ότι φέρατε ένα νομοσχέδιο που έχει κάποιες διατάξεις θετικές, έχει κάποιες διατάξεις διαδικαστικές, κάποιες που λύνουν ίσως κάποια προβλήματα, κάποιες αρνητικές, πολλές από τις οποίες αναπτύξαμε σε όλη τη διάρκεια. Καταλαβαίνω ότι θέλατε να φέρετε και ένα νομοσχέδιο για να ξεκινήσετε να έχετε και ένα αφήγημα στην προεκλογική σας εκστρατεία που πιθανότατα θα ξεκινήσει. Δεν λύνει ιδιαίτερα προβλήματα, όπως δεν έχει λύσει η όλη νομοθέτηση της Κυβέρνησης σας.

Την απάντηση θα τη δώσει ο ελληνικός λαός σε πάρα πολύ λίγες μέρες, ο οποίος, θα σας εκπλήξει. Ας δούμε τι θα πει ο ελληνικός λαός και θα έχουμε την ευκαιρία να τα πούμε στην καινούργια Βουλή. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Καλησπέρα σας, καλησπέρα κύριε Υπουργέ, κυρίες και κύριοι συνάδελφοι, επειδή αυτό το νομοσχέδιο-σκούπα, στην πραγματικότητα, περιλαμβάνει σωρεία αποσπασματικών θεμάτων, θα αποφύγω σήμερα τον πειρασμό να τοποθετηθώ επί όσων ανέφερε ο κύριος Βορίδης, κατά την τρίτη συνεδρίαση.

Κύριε Υπουργέ - σας άκουσα - με έναν ιδιαίτερο στόμφο είπατε ό,τι είπατε και δεν κατάλαβα βεβαίως, ακριβώς και το ύφος, για να είμαι ειλικρινής. Είναι ένα νομοσχέδιο, στο οποίο σε κάθε περίπτωση, όταν εσείς είστε προβληματισμένος που φέρνετε αυτές τις διατάξεις και ζητάτε από εμάς να τις υπερψηφίσουμε, φανταστείτε πόσο μάλλον εμείς, όταν εσείς δεν τις εισηγείστε καν με τεκμηρίωση. Όπως για παράδειγμα, για τον διαγωνισμό ΑΑΔΕ που δεν νομίζω ότι σε αυτό το επίπεδο η Κυβέρνηση σας έχει να παινευτεί ότι λειτούργησε με γνώμονα την κυβέρνηση των αρίστων. Σε κάθε περίπτωση, λοιπόν, αποφεύγω και προσπαθώ να προλάβω να καλύψω κατά το δυνατόν αυτό το τεράστιο νομοσχέδιο και τις αναρίθμητες διατάξεις, επισημαίνοντας κάποια σπουδαία και τα υπόλοιπα επίσης, στην Ολομέλεια.

Όσον αφορά τη δυνατότητα επιχορήγησης, θέλω να σημειώσω, των ΔΕΥΑ στο άρθρο 48 για την εξόφληση απλήρωτων υποχρεώσεων από διαταγές πληρωμής και τελεσίδικες δικαστικές αποφάσεις, είναι δυνατόν τώρα να νομοθετείτε αλήθεια ότι τα χρήματα θα είναι από το λογαριασμό οικονομικής ενίσχυσης των ΟΤΑ - αυτό λέτε- από το λογαριασμό δηλαδή - για να καταλαβαίνουν και όσοι μας ακούν - που κάθε μήνα γεμίζει με παρακράτηση ποσοστό από τους ΚΑΠ των δήμων; Τους τα παίρνετε δηλαδή, με απλά λόγια, από τη μια τσέπη για να τους τα βάλετε στην άλλη, αλλά εν τω μεταξύ να προλάβετε να βγάλετε και ένα προεκλογικό δελτίο τύπου για το πόσο καλή είναι η κυβέρνηση, που ενισχύει οικονομικά την αυτοδιοίκηση; Εμείς σας τα έχουμε πει επανειλημμένα για τέτοιου είδους πρακτικές και είναι χώρια η καλημέρα μας σε αυτά, κύριε Υπουργέ.

Έχω γίνει αποδέκτης έντονων διαμαρτυριών αυτοδιοικητικών για το συγκεκριμένο άρθρο, καθώς μοιράζει όχι επιπλέον οικονομική στήριξη, αλλά τα λεφτά των δήμων σε συγκεκριμένους, οι οποίοι ενδεχομένως γνώριζαν ότι αυτό θα το καταθέσετε, ότι αυτά μπορεί και να τα άφησαν απλήρωτα σκοπίμως -δεν λέω ότι αφορά τους περισσότερους ή την πλειοψηφία ή όλους - έχουν όλως τυχαίως διαταγές πληρωμής και τι ωραία τι καλά θα εξοφλήσουν με τα λεφτά των υπολοίπων. Είναι ένα ερώτημα. Είναι αναγκαίο σε κάθε περίπτωση εδώ να αλλάξει προφανώς η πηγή χρηματοδότησης. Όχι από τα λεφτά των δήμων. Και αν καλοπροαίρετα πούμε ότι αυτό είναι ένα κοινωνικό μέτρο, να το δούμε έτσι, δεν μπορεί να είναι από τα λεφτά των δήμων.

Επιπλέον, υπογραμμίζουμε ότι για λόγους ισότιμης μεταχείρισης και δικαιοσύνης, το άρθρο πρέπει να συμπληρωθεί, ώστε να περιλαμβάνονται στο πεδίο εφαρμογής και οι δήμοι που δεν έχουν ΔΕΥΑ, δηλαδή οι δήμοι που έχουν ενσωματώσει τις αρμοδιότητες ΔΕΥΑ εντός του κυρίως οργανισμού του δήμου. Αυτοί τι θα απογίνουν, το έχει σκεφτεί κανείς;

Τώρα για το άρθρο 38 φέρνετε τα πάνω κάτω στη βεβαίωση και είσπραξη εσόδων των δήμων και τις μεταβατικές διατάξεις του άρθρου 71 αφορά αυτά, με τις οποίες διαγράφετε οφειλές προς τους δήμους από οποιαδήποτε αιτία που γεννήθηκαν λέτε πριν την 31.12.2012. Αντιλαμβανόμαστε ότι βρισκόμαστε σε μια περίοδο, η οποία δεν είναι ανύποπτη, είναι μια περίοδος προεκλογική, υπάρχουν όμως και όρια σε όλα και τα οποία όρια, θα πρέπει όλα τα πολιτικά κόμματα να σεβόμαστε, διότι όταν έρχεται μια γενικόλογη και οριζόντια ρύθμιση, η οποία τα σαρώνει όλα, όλα τα σφάζει και τα μαχαιρώνει στο πέρασμά της, χωρίς ένα πλαίσιο θα πω εγώ αντικειμενικών κριτηρίων και χωρίς την παραμικρή εξαίρεση, διευκρίνιση, διαπίστωση, διαχωρισμό, εμείς δεν είμαστε της λογικής να γίνουμε πρόσκαιρα αρεστοί στην δημοσιονομική ισοπέδωση της αυτοδιοίκησης, γιατί δεν ξέρουμε κατ’ αρχήν για ποιο ύψος οφειλών συζητούμε. Στην Έκθεση του Γενικού Λογιστηρίου του Κράτους και από εκεί ξεκινάει κύριε Υπουργέ μου, ο προβληματισμός μας, αναγράφεται πως για την εκτίμηση του ύψους των εσόδων που εμπίπτουν σε αυτές τις περιπτώσεις, δεν εστάλησαν στοιχεία από το Υπουργείο το αρμόδιο, εσάς δηλαδή. Άρα, για ποιο πράγμα συζητάμε;

Πρόκειται για ένα ποσό που θεωρείται ότι δε θα δημιουργήσει ένα πρόβλημα γενικότερο, ευρύτερο και μη αντιμετωπίσιμο από τους δήμους;

Μήπως καλύπτει στρατηγικούς κακοπληρωτές της αυτοδιοίκησης γενικώς και αορίστως;

Μήπως εδώ έχουμε ένα θέμα φωτογραφικό και αφορά κάποιες καθυστερήσεις πολυετείς, που εδώ όμως εμπλέκονται και άλλοι και επιτάσσεται εδώ, να υπάρχει ένα ξεκαθάρισμα μεταξύ αυτών των διαδικασιών;

Συμφωνούμε απολύτως στη ρύθμιση του θέματος, κρούουμε όμως τον κώδωνα του κινδύνου, για τις επιπτώσεις των διατάξεων αν δε βελτιωθούν, γι’ αυτό το πλαίσιο, που σας είπα, των κριτηρίων.

Εδώ είναι νομοτεχνικά κακογραμμένο, γενικόλογο και έχει έναν ασαφή χαρακτήρα, τα άρθρα 38, 71 και το 72, που εκτιμώ, κύριε Υπουργέ και με σεβασμό λέω τη γνώμη μου και με ταπεινότητα επίσης, αλλά ως χρόνια νομικός, θεωρώ ότι εδώ θα εγείρει ζητήματα εφαρμογής και νομικά ζητήματα το συγκεκριμένο πλαίσιο.

Ελπίζω ότι δε θα είναι τέτοιας φύσης και φάσης, που θα τινάξουν στον αέρα τις οικονομικές υπηρεσίες των δήμων.

Στο άρθρο 20, διαφωνούμε με τον υπερσυγκεντρωτικό παραλογισμό αυτού της γραφειοκρατίας, όπου για να ανοίξει θέση πρόσληψης ενός συμβασιούχου, υπογράφει, λέει, ο Υπουργός. Η διαδικασία για το προσωπικό απαιτείται να αποκεντρωθεί από την υπουργική σας καρέκλα ή από την υπουργική καρέκλα του οποιουδήποτε επόμενου.

Εμείς ευχόμαστε να είστε εσείς, κύριε Υπουργέ, αν η Νέα Δημοκρατία είναι κυβέρνηση, γιατί θα ξέρετε ότι έχετε νομοθετήσει κάτι το οποίο πρέπει να διορθώσετε. Συνταγματικά κατοχυρωμένη, διοικητική και οικονομική αυτοτέλεια της τοπικής αυτοδιοίκησης δεν είναι δυνατόν να μη τη γνωρίζει ο κ. Υπουργός Εσωτερικών, αυτή τη στιγμή.

Άρα, πώς το κάνετε αυτό το πράγμα χωρίς να έχετε ύψιστες ασφαλιστικές δικλείδες διαφάνειας και αξιοκρατίας;

Άρα, σίγουρα εσείς, αν βλέπετε τον εαυτό σας Υπουργό σε μία τυχόν επόμενη κυβέρνησή σας, τότε σίγουρα αυτά θα πρέπει να τα διορθώνετε από τώρα, για να μη δίνετε δικαίωμα, όπως λέμε και στη λαϊκή.

Για το άρθρο 26, δεν κατανοούμε πως μια κυβέρνηση αρίστων, στον πρόσφατο νόμο για τη δημοτική αστυνομία, ξέχασε να ορίσει μεταβατική διάταξη για την πρώτη εφαρμογή του νέου συστήματος προαγωγών. Επιβεβαιώνετε μόνοι σας, για άλλη μια φορά, αυτό που σας έλεγα και προχθές, ότι όταν νομοθετείτε τροχάδην, όταν όλα τα κάνατε τροχάδην, έτσι και τροχάδην έρχεστε να τα διορθώσετε τα αδιόρθωτα.

Επίσης, δεν κατανοούμε πως μια κυβέρνηση αρίστων ξέχασε ότι το Πρόγραμμα «Θησέας» έληξε παραμονή πρωτοχρονιάς και έρχεστε τώρα, τέλη Φεβρουαρίου, παρακαλώ, δύο μήνες μετά, με το άρθρο 54, να δώσετε αναδρομική παράταση.

Μεγάλη καινοτομία και αυτή, πραγματικά. Στο 2023, με τόσα μέσα τεχνολογίας, να μην έχετε ένα ηλεκτρονικό ημερολόγιο να σας υπενθυμίζει πότε λήγουν οι προθεσμίες, για να είστε, τουλάχιστον, εντάξει σε αυτό.

Επίσης, δεν κατανοούμε πως εσείς οι άριστοι κάνατε την γκάφα και προσθέσατε το περιφερειακό συμβούλιο σε ένα άρθρο που αφορούσε μόνο τους δήμους και τώρα το διορθώνετε, άρον άρον, με το άρθρο 40.

Δε θα παραλείψω, βεβαίως, να αναφερθώ στην άριστη καινοτομία σας, το επιτελικό κράτος, να μην ξέρει η δεξιά τι ποιεί η αριστερά. Πριν από ένα μήνα, στο προηγούμενο νομοσχέδιο, καταργήσατε τη συμμετοχή, σας θυμίζω, του 17% του Υπουργείου Εσωτερικών στη χρηματοδότηση του Ερευνητικού Πανεπιστημιακού Ινστιτούτου Γεωφυσικής και Στερεού Φλοιού της Γης.

Για ποιους λόγους το νομοθετήσατε αυτό και με ποιες πιθανές συνέπειες;

Τίποτα, κουβέντα δεν είπατε. Έρχεστε τώρα, με το άρθρο 73, να προσθέσετε στις πηγές χρηματοδότησης του ίδιου ινστιτούτου το Υπουργείο Κλιματικής Κρίσης και Πολιτικής Προστασίας, με ποσοστό συμμετοχής 17%.

Αυτό, δηλαδή, δε μπορούσατε να το συνεννοηθείτε στο Υπουργικό σας Συμβούλιο και να το ρυθμίσετε στο νόμο πριν ένα μήνα;

Ήταν δύσκολο, τόσο πολύ, να μιλήσατε οι δυο σας, οι Υπουργοί, για το θέμα αυτό;

Εκτός κι αν φανταστώ ότι δε μιλάτε μεταξύ σας.

Για το άρθρο 53 και την αδειοδότηση Κέντρων Φιλοξενίας Ασυνόδευτων Ανηλίκων, δεν καταλαβαίνω, πραγματικά, γιατί, ενώ έχετε δημόσια δηλώσει, αλλά και γράψει ότι αυτό είναι μια αρμοδιότητα πολύ σοβαρή, για να είναι απλώς τοπική, τώρα διασπάτε τη γενική αρχή και αυτή την αρμοδιότητα τη δίνετε στους δήμους, ειδικά για τους ασυνόδευτους ανηλίκους.

**Έχετε τη σύμφωνη γνώμη της αυτοδιοίκησης γι’ αυτό; Και γιατί γίνεται προεκλογικά δώστε μας και μια εξήγηση. Και επίσης, δεν προβλέπει η διάταξη να σας πω και δεν το βλέπω πουθενά, τι θα γίνει με τις δομές που ήδη λειτουργούν. Εμείς εκφράζουμε τον προβληματισμό για τις υφιστάμενες δομές που τίθενται σε καθεστώς ιδιότυπης ομηρίας.**

**Στο άρθρο 52,πρόστιμα για την ναυαγοσωστική κάλυψη, η νομοθετική ρύθμιση του θέματος είναι απολύτως αναγκαία. Δυστυχώς, οι παραθαλάσσιοι δήμοι και αυτό το καλοκαίρι έχουν επιβαρυνθεί με πρόστιμα ενώ έκαναν ότι ήταν δυνατόν για να συμμορφωθούν απλά δεν μπόρεσαν και τους στηρίζουμε, γιατί ξέρουμε ότι αυτή τη στιγμή υπάρχει ζήτημα σοβαρό και σωστά νομοθετείται σε αυτή την κατεύθυνση. Θα πρότεινα εδώ να εξετάσετε εάν οι κυρώσεις, γιατί εδώ έχουμε ένα θέμα κύριε Υπουργέ, δίνει τη δυνατότητα υποβολής της ενδικοφανούς προσφυγής έναντι των προστίμων μόνο σε δήμους και στην ΕΤΑ. Όμως οι κυρώσεις, στο Προεδρικό Διάταγμα, αφορούν στο σύνολο των δυνητικών φορέων διαχείρισης εσωτερικών εγκαταστάσεων, όπου εντάσσονται και οι Οργανισμοί Λιμένα ή Λιμενικά ταμεία. Το είχατε επεξεργαστεί και πριν από λίγο καιρό αυτό οπότε, θα προτείναμε να εξετάσετε εάν η μη συμπερίληψή τους αποτελεί αναιτιολόγητη διακριτική μεταχείριση και θα πρέπει να το διορθώσουμε αυτό, αν είναι έτσι.**

**Στο άρθρο 27, προφανώς συμφωνούμε για το δικαίωμα διορισμού συγγενών του αποθανόντα εξαιτίας του σεισμού στο δήμο Μίνωα πεδιάδας Κρήτης. Έχουμε μια τροπολογία εδώ συμπλήρωσης του άρθρου του βουλευτή του κ. Κεγκέρογλου, την καταθέσαμε, ώστε στο πεδίο εφαρμογής, να συμπεριλαμβάνονται και τα ακραία καιρικά πλημμυρικά, συγκεκριμένα, φαινόμενα της 15ης Οκτωβρίου του 2022 στο δήμο Μαλεβιζίου. Νομίζω ότι είναι σωστό το αίτημα και δίκαιο. Είναι ένα αίτημα, το οποίο σε λαϊκή συνέλευση οι κάτοικοι το έχουν προβάλει και εσείς το ξέρετε, είμαι σίγουρη.**

**Επικροτούμε επίσης, το γεγονός ότι στην παράγραφο 2 του άρθρου 34, επιλύεται το απαράδεκτο σφάλμα, που εσείς διαπράξατε σε βάρος των ΤΕ μηχανικών, στο διαβόητο πλέον Προεδρικό Διάταγμα που έχει δικαίως, ξεσηκώσει και ολόκληρο τον καλλιτεχνικό κόσμο της χώρας και διορθώνετε τώρα αυτή την αδικία στο ορθό των ΤΕ μηχανικών. Χρειάστηκε βέβαια, να προηγηθεί η πρωτοβουλία του ΠΑ.ΣΟ.Κ., που αναλάβαμε με συνάντηση του κόμματός μας πριν από ένα μήνα 23 Ιανουαρίου με την ΠΟΜΙΤΕΔΥ όσο και την ερώτηση που σας κατέθεσα την επόμενη μέρα ζητώντας, να ανακληθεί η υποβάθμιση των ΤΕ μηχανικών. Το καταλάβατε έστω με καθυστέρηση, διορθώνετε τον εαυτό σας και χαιρόμαστε γι’ αυτό.**

**Συμφωνούμε επίσης, με το άρθρο 17, για το εξειδικευμένο προσωπικό βοηθό στους δημοσίους υπαλλήλους με αναπηρία, το χαιρετίζουμε. Ζητάμε να ληφθούν όμως, υπόψη οι επισημάνσεις της ΕΣΑΜΕΑ στο σύνολό τους. Τις απέστειλε με έγγραφο και σε εμάς και στην Επιτροπή μας.**

**Συμφωνούμε με τα άρθρα 30, 32, για την άδεια γονέων υπαλλήλων λόγω θανάτου του τέκνου.**

**Με το άρθρο 61, συμφωνούμε για το δήμο νότιας Κέρκυρας και συμφωνούμε με τα δύο μέλη που προστίθενται στα διοικητικά συμβούλια των νοσοκομείων.**

**Στο άρθρο 51, κύριε Υπουργέ, δεν γνωρίζω αλλά είμαι σίγουρη ότι παρακολουθούσατε χθες όσα διεξήχθησαν ή εσείς προσωπικά ή οι σύμβουλοι σας στο διοικητικό συμβούλιο της ΚΕΔΕ. Ήταν η συζήτηση και γι’ αυτό το νομοσχέδιο και ιδίως σε ότι αφορά τα οικονομικά άρθρα, όχι μόνο αυτό, αλλά κυρίως αυτό. Το παρακολούθησα σας πληροφορώ ότι αν δεν το είδατε τα σχόλια και οι επισημάνσεις και η κριτική που ασκήθηκε ακόμη και από τους γαλάζιους δημάρχους της διοίκησης, ομογάλακτους δικούς σας ανθρώπους είναι αποκαλυπτικά. Οι αιρετοί δια παραταξιακά σας κατηγορούσαν για αιφνιδιασμό, για έλλειψη έγκαιρης θεσμικής διαβούλευσης, δεν ξέρω γιατί; Δεν τους είπατε την άποψή σας, ότι η κυβέρνηση αυτή, που είπατε εννοώ και σε εμάς, αποφασίζει και δεν διαβουλεύεται παρά μόνο κατά το δοκούν και όταν εκείνη ζητάει όταν υπάρχει λόγος. Αυτοί λοιπόν, όλοι θεωρούν ότι εδώ υπήρχε λόγος να διαβουλευτείτε και ζητούν ριζικές τροποποιήσεις ακόμη και με απόσυρση άρθρων. Δεν ξέρω επίσης, αν ακούσατε και τον ίδιο τον Πρόεδρο της ΚΕΔΕ τον φίλο και αγαπητό δήμαρχο τον κ. Παπαστεργίου όπου με απελπισία σχεδόν επαναλάμβανε στη συνεδρίαση, πως δεν είχε καταλάβει καν τι εννοεί το άρθρο για τις οφειλές.**

Εμείς, με ειλικρίνεια και σαφήνεια, ξεκαθαρίσαμε απολύτως τις θέσεις και τις προτάσεις. Εδώ είναι στο χέρι σας να αποδεχτείτε και όλες τις συνεδριάσεις, γιατί τμηματικά σας είπαμε τα άρθρα δεν παίρνει δυστυχώς, ο χρόνος για να έχουμε το βέλτιστο αποτέλεσμα. Να ξέρετε ότι έχουμε μεγάλη αναταραχή, τελειώνω με αυτό το σχόλιο, με τον διαγωνισμό της ΑΔΑΕ έχουμε θέμα.

Παίρνουμε από τα μέλη μας, κύριε Υπουργέ, προτάσεις, οι οποίες είναι και αντιφατικές μεταξύ τους και αντίθετες μεταξύ τους και ο καθένας τον εαυτό του τον τοποθετεί όπως, θεωρεί ότι είναι το δίκιο και η αλήθεια ή και ομάδες ανθρώπων το ίδιο. Θα πρέπει να είμαστε πάρα πολύ προσεκτικοί με τον διαγωνισμό που έχει γίνει.

Θα πρέπει να ξεκαθαρίσουμε στον επερχόμενο, προεκλογικό διαγωνισμό, η δεξαμενή στην οποία αναφερθήκατε επιτυχόντων, δεν αφορά και ταυτοχρόνως διοριστέους, δηλαδή, να πείτε από το βήμα της Βουλής, ότι οι επιτυχόντες του διαγωνισμού δεν σημαίνει απολύτως ότι είναι και διοριστέοι.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Δούνια Παναγιώτα, Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Μπούγας Ιωάννης, Παππάς Ιωάννης, Στυλιανίδης Ευριπίδης, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Αδαμοπούλου Αγγελική, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Συντυχάκης Εμμανουήλ, Κανέλλη Γαρυφαλλιά (Λιάνα), Κατσώτης Χρήστος, Μυλωνάκης Αντώνιος, Χήτας Κωνσταντίνος, Απατζίδη Μαρία και Σακοράφα Σοφία.

**ΜΑΞΙΜΟΣ ΧΑΡΑΚΟΠΟΥΛΟΣ (Προέδρος της Επιτροπής):** Θα παρακαλούσα τους κυρίους συναδέλφους και τις κυρίες συναδέλφους που θα λάβουν τον λόγο στη συνέχεια, να μην κάνουν τόσο κατάχρηση της ανοχής του Προεδρείου. Υπερδιπλάσιος χρόνος από τον χρόνο που προβλέπεται στη δεύτερη ανάγνωση, να μη γίνεται παρακαλώ. Στην κυρία Λιακούλη, πάντα δείχνω ανοχή είναι και στην εκλογική μου περιφέρεια.

Ο Ειδικός Αγορητής του Κ.Κ.Ε. ο κ. Χρήστος Κατσώτης έχει τον λόγο, για τις τελικές του παρατηρήσεις.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.):** Φαντάζομαι να μην το είπατε για μένα.

**ΜΑΞΙΜΟΣ ΧΑΡΑΚΟΠΟΥΛΟΣ (Προέδρος της Επιτροπής):** Παρακαλώ, κύριε Κατσώτη. Προς όλους δείχνουμε ανοχή, απλά, δεν είμαστε στην επί των άρθρων συζήτηση αυτή την ώρα, είμαστε σε σχετικές παρατηρήσεις.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.):** Κάναμε, λοιπόν, πλούσια συζήτηση επί των άρθρων, αναπτύξαμε το σύνολο των άρθρων και της απόφασης θέσης πάνω σε αυτό.

Θα θέλαμε, όμως, κατ’ αρχήν, σήμερα, να πούμε και εμείς για το θέμα των 164 εργαζομένων στο «Βοήθεια στο σπίτι», οι οποίοι είναι σήμερα «στον αέρα». Υπάρχει μία αναστάτωση σε αυτούς και στις οικογένειές τους, νιώθουν και έχουν το αίσθημα της αδικίας σε σχέση με τους άλλους, γιατί είναι πάνω από 15 χρόνια κι αυτοί που δουλεύουν μαζί με τους υπόλοιπους εργαζόμενους, έχουν χάσει τη μοριοδότηση για τον «χι-ψι» λόγο, τέλος πάντων δεν έχει σημασία. Πάντως, η Κυβέρνηση πρέπει να λύσει το θέμα. Δεν ξέρω αν λύνεται, έτσι όπως το παρουσίασε ο κ. Υπουργός, αλλά χρειάζεται αυτοί οι εργαζόμενοι που είναι μεγάλης ηλικίας, κύριε Υπουργέ, είναι και μεγάλης ηλικίας οι εργαζόμενες αυτές να συνεχίσουν να εργάζονται έως τη συνταξιοδότησή τους, με ίσα δικαιώματα με τους άλλους εργαζόμενους.

Τώρα, για να τοποθετηθώ επί των τροπολογιών του ΠΑ.ΣΟ.Κ., γιατί έτσι κάνουμε σαν κόμμα, εμείς θα συμφωνήσουμε για την τροπολογία αυτή, την οποία εισάγει η β΄ παράγραφος. Υπάρχει μια τροπολογία που έχει κατατεθεί κύριε Υπουργέ, που εισάγει μια β΄ παράγραφο, στο συγκεκριμένο άρθρο 27, που πέρα από τους σεισμόπληκτους, βάζει και τους πλημμυρόπληκτους του 2022, στο Δήμο Μαλεβιζίου. Νομίζω, ότι είναι δίκαιο και πρέπει να γίνει αποδεκτό.

Τώρα, για την άλλη τροπολογία σηκώνει πολλή συζήτηση, σε σχέση με το εκθεσιακό κέντρο και το ιδιοκτησιακό καθεστώς όπως έχει διαμορφωθεί. Βεβαίως, χρήζει συζήτησης η στήριξη του κέντρου, αλλά νομίζω ότι δεν μπορεί να προχωρήσει με αυτή την τροπολογία.

Τώρα, συζητάμε ένα ακόμη νομοσχέδιο της Κυβέρνησης, το οποίο επιδιώκει να εκσυγχρονίσει τα όπλα του αστικού συστήματος, να βελτιώσει την οργάνωση του κράτους, την αποτελεσματικότητα στην ικανοποίηση των αναγκών του κεφαλαίου και σε σωστά αυτή η θέση σας. Να αξιοποιήσει την επιστήμη και την τεχνολογία προς όφελος της κερδοφορίας του κεφαλαίου.

Το κράτος αξιοποιεί τις σύγχρονες επιστημονικές και τεχνολογικές δυνατότητες, προσαρμόζει και αναβαθμίζει τις λειτουργίες με βάση τις σύγχρονες ανάγκες του κεφαλαίου. Είναι συνέχεια προηγούμενων πρωτοβουλιών, για το επιτελικό κράτος και όλα αυτά που ανέλυσε και στον απολογισμό του ο κ. Υπουργός. Ένα κράτος που όπως έχει αναδείξει πολλές φορές, μέσω της παρεμβάσεως το Κ.Κ.Ε. είναι πάρα πολύ ικανό να ανταποκρίνεται στις ανάγκες των επιχειρηματικών ομίλων, με «fast track» διαδικασίες και πέρα απ’ έξω από κανονισμούς και νόμους και γι’ αυτόν ακριβώς, το λόγο είναι ανίκανο να ικανοποιήσει τις λαϊκές ανάγκες, όπως έχουμε αναδείξει και όπως είναι η πραγματικότητα.

Δρα ακαριαία και αποτελεσματικά όταν πρόκειται να καταστείλει τους αγώνες των εργαζομένων, όπως έγινε και χθες, με την αναίτια επίθεση των ΜΑΤ στους εργαζόμενους στον τουρισμό- επισιτισμό. Η κατασταλτική λειτουργία αναβαθμίζεται συνεχώς για να θωρακίσει την εξουσία του κεφαλαίου όπως αυτή με το άρθρο 29. Τη θέση των παλιών χάρτινων φακέλων για όσους δεν συμμορφώνονται προς τις υποδείξεις, έχει πάρει τώρα το ψηφιακό φακέλωμα, που συγκεντρώνει και επεξεργάζεται το σύνολο των ιατρικών, οικονομικών και προσωπικών στοιχείων του καθενός και της καθεμιάς. Μια αλυσίδα νομοθετικών ρυθμίσεων περιορίζει τα δικαιώματα στη συνδικαλιστική δράση, στην απεργία, στις διαδηλώσεις, ενώ παράλληλα αξιοποιούνται όλα τα σύγχρονα μέσα από τις κάμερες και τα drones, ως τα ειδικά σώματα καταστολής απέναντι στο εργατικό λαϊκό κίνημα.

Απέναντι στον λαό δεν υπάρχει ένα κράτος που υπηρετεί το δημόσιο συμφέρον όπως το παρουσιάζετε. Αλλά αντίθετα, υπάρχει ένα εθνικό κράτος που είχε, έχει και θα έχει ως σταθερή αποστολή του να επιβάλει και να διατηρεί ακλόνητη την κυριαρχία του κεφαλαίου. Το σύνολο των λειτουργιών του αστικού κράτους, η κατασταλτική οικονομική πολιτική και ιδεολογική λειτουργία του υπηρετούν και οργανώνουν την εξουσία της αστικής τάξης σε βάρος της εργατικής και της λαϊκής πλειοψηφίας.

Αρκεί να δει κανείς πόσο ικανό και αποτελεσματικό αναδεικνύεται σήμερα το κράτος όταν θέλει να απαγορεύσει τις απεργίες. Εννιά στις δέκα, τώρα θέλετε δέκα στις δέκα και να καταστείλετε διαδηλώσεις και πόσο ανίκανο όταν πρέπει να σώσει το λαό, το βιός του, τα δάση και τις κατοικίες από τις φωτιές, τις πλημμύρες, τους σεισμούς. Πόσο ικανό είναι το σύγχρονο αστικό κράτος, μέσα από όλο το πλαίσιο που έχετε διαμορφώσει, για να στηρίζει με εκατοντάδες δισ. ευρώ τους μονοπωλιακούς ομίλους και πόσο αναποτελεσματικό εμφανίζεται, για να αντιμετωπίσει τη φτώχεια και την ανεργία. Τα market pass, τα επιδόματα ό,τι περισσεύει από το τραπέζι, δηλαδή, των μεγάλων επιχειρηματικών ομίλων.

Nα δούμε τις τεράστιες δαπάνες για πολεμικούς εξοπλισμούς, για ιμπεριαλιστικές στρατιωτικές επεμβάσεις από τη μία και τις εικόνες κατάρρευσης του δημόσιου συστήματος υγείας από την άλλη. Η κατεύθυνση του κράτους και των πολιτικών δυνάμεων που το υπηρετούν, κι εδώ έχετε «μέτωπο» σε αυτό, είναι η επιβολή φθηνής εργατικής δύναμης περισσότερη δουλειά και λιγότερη αμοιβή. Αύξηση του βαθμού εκμετάλλευσης των εργαζομένων. Αυτές οι ανάγκες του κεφαλαίου και υπηρετούνται από το πολιτικό προσωπικό με το νομοθετικό πλαίσιο που διαμορφώνετε όλοι σας.

Όσους επιθετικούς προσδιορισμούς και αν προσθέσετε σ’ αυτό το κράτος - επιτελικό, ψηφιακό, κτλ. - δεν αλλάζει παραμένει η ίδια αναλλοίωτη η ουσία. Είναι βαθιά ταξικό αρκεί να δει κανείς, όπως είπαμε και στην πρώτη εδώ συζήτηση, το δράμα που ζουν οι λαοί της Τουρκίας και της Συρίας, όπου εκεί οι εργολάβοι κατασκεύασαν ακατάλληλα, επικίνδυνα κτίρια με την ανοχή, βέβαια, του ίδιου του κράτους. Μέσα σ αυτό το πλαίσιο ο λαός δεν έχει τίποτε να περιμένει από την εφαρμογή του εθνικού σχεδίου δράσης για την καινοτομία στον δημόσιο τομέα. Η καινοτομία που επικαλείστε είναι εκ των προτέρων ενταγμένη στα ασφυκτικά όρια των αντιλαϊκών πολιτικών, όπως άλλωστε ορίζει το άρθρο 5, για την κατάρτιση του εθνικού σχεδίου δράσης για την καινοτομία λαμβάνονται υπόψη τα κείμενα εθνικών στρατηγικών σε άλλα θεματικά αντικείμενα, καθώς, και έργα ή δράσεις που περιλαμβάνονται στα ετήσια σχέδια δράσης των υπουργείων.

Στο τρίτο μέρος του νομοσχεδίου, προβλέπονται νέες ρυθμίσεις για τους ΟΤΑ και την αποκεντρωμένη διοίκηση. Στόχος όλων είναι η δημιουργία ενός αποτελεσματικού τοπικού κρατικού μηχανισμού, πέρα από το κεντρικό κράτος, για τις ανάγκες του κεφαλαίου και εχθρικό για το λαό σε κάθε πτυχή της ζωής τους. Ένα μηχανισμό γυμνό, ανίκανο και αναποτελεσματικό όταν αναμετριέται με τις λαϊκές ανάγκες και αγωνίες και αποτελεσματικό γρήγορο και γαλαντόμο όταν συναντιέται με τα σχέδια της καπιταλιστικής ανάπτυξης.

Συνεχίζουν να απουσιάζουν προκλητικά από το πεδίο παρέμβασης της τοπικής διοίκησης και των φορέων τους, οι ολοκληρωμένες παρεμβάσεις σε ζητήματα αντισεισμικής θωράκισης, αντιπλημμυρικής, αντιπυρικής προστασίας, λαϊκά προβλήματα και ανάγκες που έρχονται και επανέρχονται με τραγικό τρόπο στην επικαιρότητα. Και είναι γνωστό, κύριε Υπουργέ, με αφορμή την τραγωδία στην Τουρκία, εμείς επαναφέραμε, αλλά και ο λαός ο ίδιος έχει αγωνία, για το θέμα συνολικά της αντισεισμικής θωράκισης του άμεσου ελέγχου των σχολικών και των δημόσιων κτιρίων, με ευθύνη του κράτους και να σταματήσει η διάχυση των ευθυνών. Στο δρόμο της ανάπτυξης με fast track διαδικασίες, οι δημοτικές αρχές συμβάλλουν και αποφασίζουν να παραχωρούνται τα πάντα στο κεφάλαιο. Και δεν είναι λίγες αυτές οι περιπτώσεις που τις έχουμε αναδείξει κι εδώ.

Τέλος, επισημαίνω ότι το κράτος και οι δήμοι δεν είναι ουδέτερο πεδίο και με αυτή τη ματιά στεκόμαστε απέναντι στις «αδριατικές διατάξεις» αυτού του νομοσχεδίου, όπως ήταν το άρθρο 16 που είπαμε, φευγαλέα τα αναφέρω, το άρθρο 29, που ζητήσαμε την απόσυρσή του και θα καταθέσουμε εδώ και τη διαμαρτυρία και την καταγγελία των Ομοσπονδιών, κύριε Υπουργέ.

Το Άρθρο 21, που διατηρήσαμε την επιφύλαξή μας, μετά από την συζήτηση με τους φορείς και επειδή πολλά λέγονται εδώ, είπαμε ότι με τη ρύθμιση του προβλήματος αυτού αυξάνονται οι επιτυχόντες, αλλά αυτό δεν σημαίνει ότι αυξάνονται και οι διοριστέοι ότι είναι ισόποση δηλαδή η αύξηση. Παίζει ρόλο και πώς κατανέμονται οι θέσεις ανά κατηγορία.

Υπάρχουν μέσα στο Ταμείο Ανάκαμψης και Ανθεκτικότητας, όπως μας πληροφορούν οι εργαζόμενοι, περίπου 120 εργαζόμενοι ΙΔΟΧ με τριετής συμβάσεις στην ΑΑΔΕ που λήγουν τον Οκτωβρίου του 2024. Η συντριπτική τους πλειοψηφία είναι με τα προσόντα που ζητάνε στο διαγωνισμό και νομίζω ότι χρειάζεται να πάρετε θέση αν έχετε πρόθεση να μονιμοποιήσετε αυτούς τους εργαζόμενους.

Αναφερθήκαμε στο Άρθρο 23, για την καταχώριση στο ηλεκτρονικό μητρώο των σωματείων γενικού σκοπού. Ζητάμε κι εδώ να το αποσύρετε.

Το Άρθρο 43 που δίνει τις αρμοδιότητες στην Οικονομική Επιτροπή πέρα και έξω από αυτές που δώσατε με την τροπολογία τελευταία και επίσης, για τις ρυθμίσεις για τα ζώα συντροφιάς που επισημάναμε και κατά τη συζήτηση του νομοσχεδίου ότι όλες αυτές οι ρυθμίσεις κάνουν απωθητική και αποκρουστική την κατοχή ενός κατοικίδιου. Νομίζω ότι δεν πρέπει να είναι αυτός ο στόχος. Πρέπει να μειώσετε το κόστος εδώ, γιατί το να έχει κάποιος ένα κατοικίδιο, το κόστος είναι πάρα πολύ μεγάλο.

Με αυτά, κύριε Πρόεδρε, κλείνω και ευχαριστώ για την ανοχή σας, τα υπόλοιπα στην Ολομέλεια.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Να δώσω τώρα τον λόγο στον Ειδικό Αγορητή της Ελληνικής Λύσης, στον κύριο Κωνσταντίνο Χήτα, για τις καταληκτικές του παρατηρήσεις.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της ΕΛΛΗΝΙΚΗΣ ΛΥΣΗΣ – ΚΥΡΙΑΚΟΣ ΒΕΛΟΠΟΥΛΟΣ):** Θα είμαι σύντομος. Πιστεύω ότι αυτό που αναδείχθηκε από τις συνεδριάσεις της Επιτροπής μας είναι το μεγάλο κενό που υπάρχει μεταξύ των νόμων που ψηφίζονται στο Κοινοβούλιο και στο τι εφαρμόζεται στην πράξη σε σχέση πάντα με τις πραγματικές ανάγκες. Αυτό το αναφέρω, κύριε Υπουργέ, γιατί κάνατε έναν απολογισμό του νομοθετικού έργου στις προηγούμενες συνεδριάσεις. Πράγματι, φέρατε αρκετά νομοσχέδια και σε όλα ανεξαιρέτως εκφράσαμε τις προτάσεις μας, παρατηρήσεις μας με γνώμονα πάντα το εθνικό συμφέρον και το συμφέρον των Ελλήνων πολιτών. Επειδή μιλάμε για το Υπουργείο Εσωτερικών, φέρατε νομοσχέδια, με τα οποία νομοθετήθηκαν καινοτόμα εργαλεία, νέοι θεσμοί, νέα συστήματα διακυβέρνησης, νέα μοντέλα, νέες πρακτικές. Με αυτό το νομοσχέδιο, τώρα, φέρνετε άλλο ένα σύστημα, το σύστημα καινοτομίας του δημοσίου με πολλά εργαστήρια, με πολλές ομάδες, με πολλά πληροφοριακά συστήματα, αποθετήρια, βραβεία κλπ. Είναι αλήθεια ότι η καινοτομία, όντως, μπορεί να αποτελέσει ένα παράγοντα προόδου και ενίσχυσης αν θέλετε της αποτελεσματικότητας.

Όμως, πόσα από αυτά τα εργαλεία και τις πρακτικές – αυτό είναι ένα ερώτημα - λειτουργούν στο δημόσιο και μπορούν να λειτουργήσουν;

Πόσες από αυτές τις καινοτόμες πρακτικές και τα μοντέλα που χρησιμοποιούνται και σε άλλες χώρες με επιτυχία μπορούν να εφαρμοστούν στο ελληνικό δημόσιο;

Δεν πρέπει να ξεχνάμε ότι όποιος εκσυγχρονισμός του δημοσίου ξεκίνησε αν θυμάστε βεβιασμένα τότε με την πανδημία και τους περιορισμούς. Η κατάσταση αυτή τότε ανέδειξε ακόμη περισσότερο τα κενά και τις αδυναμίες του όλου δημόσιου τομέα. Το δημόσιο έχει πάρα πολλά προβλήματα σοβαρά που πρέπει η πολιτεία να τα διαχειριστεί. Πρέπει να λυθεί η μεγάλη υποστελέχωση που υπάρχει σε πολλές υπηρεσίες στους δήμους. Πρέπει να υπάρχει ο απαραίτητος υλικοτεχνικός εξοπλισμός, πρέπει να βελτιωθεί η εξυπηρέτηση του πολίτη. Άρα, λοιπόν, τι νόημα έχει να ψηφίζονται διάφορα εργαλεία και συστήματα αν δεν έχουν αντίκρισμα στην εξυπηρέτηση του πολίτη.

Φτιάχνετε μια εικόνα του δημοσίου σύγχρονη και ανταγωνιστική, αλλά για ποιον;

Όλοι αυτοί οι νέοι θεσμοί, που φέρνετε μπορούν να τους υποστηρίξουν ή να λειτουργήσουν οι υπηρεσίες, οι ΟΤΑ ή ψηφίζουμε και εισάγουμε γενικώς νέους θεσμούς στο δημόσιο, αλλά ανατίθενται σε ιδιώτες η υλοποίηση και η ολοκλήρωση του έργου;

Επειδή μιλάμε για τη στελέχωση του δημοσίου, η πλήρωση των θέσεων πρέπει να γίνεται με διαγωνιστικές διαδικασίες, με αξιοκρατικά κριτήρια. Είδαμε τι έγινε για παράδειγμα στο διαγωνισμό της ΑΑΔΕ. Είστε και το καθ’ ύλην αρμόδιο Υπουργείο. Εδώ ολόκληρο νομοσχέδιο φέρατε για τον πανελλήνιο διαγωνισμό του ΑΣΕΠ και λέγατε για αξιοκρατικές διαδικασίες και κριτήρια και ο διαγωνισμός της ΑΑΔΕ ήταν μια αποτυχία. Το ακούσαμε από τους πλέον αρμόδιους -και την πλήρωσαν, όπως πάντα, οι υποψήφιοι- και τώρα αναζητάτε συναίνεση σε διάφορα σενάρια γι’ αυτό το διαγωνισμό στην προσπάθεια, όπως λέμε εμείς, να καλύψετε τις δικές σας αδυναμίες. Το όποιο σενάριο δεν πρέπει όμως να είναι ισοπεδωτικό, αλλά ούτε και άφταστο.

Θεωρούμε εδώ μία ενιαία βάση, που θα προσομοιάζει με αυτή του ΑΣΕΠ, θα μπορούσε ίσως να εξεταστεί. Γίνονται, δηλαδή, διαγωνισμοί, διαφημίζονται αυτοί οι διαγωνισμοί και προεκλογικά ακόμη περισσότερο, αλλά η συνέχεια είναι πάντα άγνωστη. Δεν είναι αυτή η εικόνα ενός σύγχρονου και αποτελεσματικού δημοσίου, με προβλήματα ακόμη και σε σύγχρονες κατά τα άλλα διαδικασίες στελέχωσης. Η κατάσταση στους δήμους και τους ΟΤΑ γενικότερα, είναι ακόμα χειρότερη, οι ελλείψεις είναι πολλές, το προσωπικό υπολείπεται κατά πολύ του απαραίτητου σε όλες τις ειδικότητες και τις κατηγορίες.

Με αυτές τις συνθήκες, μπορούν οι δήμοι να εκδίδουν την άδεια λειτουργίας των κέντρων φιλοξενίας ασυνόδευτων ανηλίκων, να κάνουν ελέγχους πραγματικούς και ουσιαστικούς; Σε κάθε περίπτωση, ο κανόνας πρέπει να είναι η πλήρωση των θέσεων με μόνιμο προσωπικό και όχι με διάφορα ημίμετρα και απευθείας αναθέσεις για το καθετί. Πολλοί είναι οι δήμοι που αντιμετωπίζουν πολλά οικονομικά προβλήματα, διαχειριστικά προβλήματα, πολλές δημοτικές επιχειρήσεις, με ότι αυτό συνεπάγεται για τις υποχρεώσεις που αναλαμβάνουν και από τη μία πλευρά τους αποδυναμώνεται, από την άλλη τους δίνεται κάποια προεκλογικά μπόνους, με τα οποία, απλώς κρύβεται τα προβλήματα κάτω από το χαλί.

Για το νομοθετικό πλαίσιο και τα ζώα συντροφιάς, αποτυπώνει ανάγλυφα το έλλειμμα πραγματικής εφαρμογής και υλοποίησης των νόμων, αυτό που λέγαμε και στο ξεκίνημα. Το σχετικό πλαίσιο ψηφίστηκε το 2021, πολλά δεν έχουν γίνει, για άλλα δίνονται παρατάσεις, σε βασικές υποχρεώσεις δίνεται η εναλλακτική των προστίμων. Πρέπει να εφαρμόζονται όσα ψηφίζονται και στη προκείμενη περίπτωση είναι θέμα επιβίωσης, είναι θέμα υγείας και ευζωίας των τετράποδων φίλων μας. Κύριε Πρόεδρε, αυτά τα έχουμε επαναλάβει πολλές φορές.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Καταρχήν, πρέπει να αναφερθώ σε συγκεκριμένα κενά, που λόγω χρόνου δεν καλύφθηκαν στις δύο προηγούμενες τοποθετήσεις μου.

Όσον αφορά τη παρακολούθηση της υλοποίησης των δράσεων καινοτομίας στο δημόσιο, προβλέπεται η συναρμοδιότητα της Γενικής Γραμματείας Έρευνας και Καινοτομίας του Υπουργείου Ανάπτυξης και Επενδύσεων. Χαρακτηριστικό δείγμα ασάφειας, προχειρότητας και αντιφατικής νομοθέτησης είναι και το εξής: Στο άρθρο 5 στη παράγραφο 1, ορίζεται υπεύθυνη κατάρτιση του Εθνικού Σχεδίου Δράσεων Καινοτομίας, η Γενική Γραμματεία Ανθρώπινου Δυναμικού δημοσίου τομέα. Όμως, στην παράγραφο 3 του ίδιου άρθρου, αναφέρεται, ότι δύναται να συστήνεται στο Υπουργείο Εσωτερικών ομάδα καινοτομίας, με τη συμμετοχή και στελεχών της Γενικής Γραμματείας Έρευνας και Καινοτομίας του Υπουργείου Ανάπτυξης, για τον καλύτερο, λέει, συντονισμό της διαδικασίας εκπόνησης και επικαιροποίησης του Εθνικού Σχεδίου Δράσης Καινοτομίας. Εδώ δημιουργείται σύγχυση. Ποιος είναι τελικά ο υπεύθυνος και πώς επιλύονται θέματα διαφωνιών όταν υπάρχει αυτή η συναρμοδιότητα;

Στο άρθρο 16, για το προσωπικό των αναπτυξιακών Οργανισμών Τοπικής Αυτοδιοίκησης, καταρχήν, είναι προβληματική η ρύθμιση της παραγράφου 1, που προβλέπει, ότι ο Γενικός Διευθυντής και ο Διευθυντής Τεχνικών Υπηρεσιών, ορίζονται με απόφαση του Διοικητικού Συμβουλίου. Εδώ παρακάμπτετε διαδικασίες, που εσείς οι ίδιοι, κύριε Υπουργέ, έχετε θεσπίσει και μάλιστα, δημιουργείται και αντιφατική νομοθέτηση.

Υπάρχει το άρθρο 46 του νόμου 4674 του 2020, που λέει, ότι ο Γενικός Διευθυντής ορίζεται με απόφαση του Ειδικού Υπηρεσιακού Συμβουλίου και ο Διευθυντής Τεχνικών Υπηρεσιών με απόφαση του Συμβουλίου επιλογής προϊσταμένων. Πάντως, καλό θα ήταν, να γίνει κάποτε μια ουσιαστική συζήτηση για αυτά τα θέματα.

Προβλέπονται διαδικασίες συλλογικών οργάνων για την επιλογή διευθυντών, προϊσταμένων κλπ., για να προσφέρετε ένα άλλοθι στη πραγματική μέθοδο επιλογής, που γίνεται εν τέλει με βάση μόνο ένα σημείωμα πελατειακής πολιτικής, από οποιονδήποτε πολιτικό παράγοντα έχει επιφορτιστεί το έργο αυτό ή και από τον ίδιο τον Υπουργό. Μήπως θα ήταν εδώ πιο ειλικρινές και πιο έντιμο, να αποτυπώνεται στον νόμο η ευθεία οδός για να μην διαχέεται και η ευθύνη, να επιλέγει ο Υπουργός, που θα φέρει και την πλήρη ευθύνη για τις επιλογές του;

Όσον αφορά δε στην παράγραφο 2, είναι απολύτως αναγκαίο και στις δύο περιπτώσεις και στην α’ και στη β’, να συμπεριληφθούν, εκτός από τους Δήμους και οι Περιφέρειες, με δεδομένο, ότι οι υπάλληλοι μετακινούνται και από τις Περιφέρειες προς τα όργανα και η Περιφέρεια ορίζεται επίσης από το νόμο ως φορέας καταβολής των αποδοχών του μετακινούμενου υπαλλήλου.

Αναφορικά με τον θόρυβο που έχει δημιουργηθεί με το άρθρο 21. Σε σχέση με τα αποτελέσματα του διαγωνισμού του ΑΣΕΠ για την ΑΑΔΕ, προφανώς όπως υποστηρίχθηκε και από τον διοικητή της ΑΑΔΕ, έχουμε να κάνουμε με μια αστοχία του ίδιου του διαγωνισμού και όχι της ποιότητας των υποψηφίων. Δεν μπορεί να θεωρούμε ότι 2% μόνο των υποψηφίων είναι κατάλληλοι και το υπόλοιπο 98% δεν είναι κατάλληλοι. Είπαμε, ότι πιθανώς, η μόνη αξιοπρεπής λύση, θα ήταν να γίνει η επιλογή με βάση τη φθίνουσα σειρά κατάταξης του γενικού μέσου όρου, μέχρι την κάλυψη των θέσεων και βέβαια, με πίνακα επιλαχόντων, όπως προβλέπεται και όπως γίνεται πάντα. Είναι κατανοητό, ότι στην περίπτωση αυτή θα έχουμε προσληφθέντες με βαθμολογία κάτω από το 20 σε κάποιο μάθημα αυτού του εξαιρετικά απαιτητικού διαγωνισμού, όπως επιβεβαιώθηκε από ΑΣΕΠ και ΑΑΔΕ. Εάν υπάρχουν περιπτώσεις όπου η ΑΑΔΕ, θα κρίνει πως απαιτείται ενίσχυση του γνωστικού επιπέδου κάποιων από τους προσληφθέντες, να οργανωθούν άμεσα ειδικά σεμινάρια στο ινστιτούτο επιμόρφωσης και στη συνέχεια, η ΑΑΔΕ, θα έχει και τον χρόνο και τη δυνατότητα, να κρίνει ποιοι από αυτούς μπορούν να παραμείνουν στην υπηρεσία και μετά την προβλεπόμενη από το νόμο δοκιμαστική περίοδο.

Επικίνδυνο είναι και το άρθρο 23, για τις ανανεώσεις αποσπάσεων υπαλλήλων σε θέσεις επιθεωρητών, ελεγκτών της Εθνικής Αρχής Διαφάνειας. Εδώ, προβλέπεται κατά παρέκκλιση κάθε αντίθετης γενικής ή ειδικής διάταξης. Πολύ συνηθισμένη έκφραση στα κυβερνητικά νομοσχέδια. Η ανανέωση αυτών των αποσπάσεων μόνο με μία απόφαση του διοικητή της ΕΑΔ. Δηλαδή, καταστρατηγείται και παρακάμπτεται όλο το ισχύον θεσμικό πλαίσιο, που απαιτεί αποφάσεις του φορέα προέλευσης και των υπηρεσιακών συμβουλίων και της διοίκησής του.

Για τα άρθρα 26 και 27. Είμαστε θετικοί. Το άρθρο 26, για τον πίνακα προακτέων Δημοτικών Αστυνομικών έρχεται να διορθώσει αστοχίες και λάθη του αρ.36 του ν.5003/22. Το άρθρο 27, αφορά στο δικαίωμα διορισμού στο δημόσιο συζύγων συμβιούντων και συγγενών των θυμάτων του σεισμού της 27/09/2021 στην Κρήτη.

Πάω τώρα στο άρθρο 28, για τη διάρκεια προσλήψεων ατόμων κατηγορίας Πανεπιστημιακής Εκπαίδευσης, Τεχνικής Εκπαίδευσης, με συμβάσεις Ιδιωτικού Δικαίου Ορισμένου Χρόνου, της Ελληνικής Εταιρείας Τοπικής Ανάπτυξης και Αυτοδιοίκησης. Εδώ, θεωρούμε, ότι υπάρχει πρόβλημα νομιμότητας. Με βάση τις διατάξεις του αρ.131 του ν.4714/20 της παρούσας κυβέρνησης, προσλήφθηκαν 50 μηχανικοί με έκτακτες και ταχείες διαδικασίες κατά παρέκκλιση της ισχύουσας νομοθεσίας του ν.2190/1994 για ΑΣΕΠ κ.λπ., που όριζε μέγιστη διάρκεια οκτώ μηνών για τις συμβάσεις Ιδιωτικού Δικαίου Ορισμένου Χρόνου. Οι συμβάσεις αυτές των μηχανικών στην ΕΕΤΑΑ, είχαν διετή διάρκεια. Με την τωρινή ρύθμιση παρατείνονται για δύο ακόμη χρόνια και αντί να προσληφθεί κανονικά μόνιμο προσωπικό για την κάλυψη των υπαρκτών αναγκών, παρατείνεται το έκτακτο και κατά παρέκκλιση του νόμου. Δηλαδή, επικύρωση του τεχνάσματος και διαιώνιση της κατά παρέκκλιση νομιμότητας. Ουσιαστικά θα έλεγα τις παρανομίας.

Όσον αφορά στο άρθρο 31. Πρέπει να γίνει δεκτή η πρόταση της ΠΟΕ - ΟΤΑ για τις ειδικές αμοιβές, να προστεθούν και οι δημοτικοί, αλλά και οι κοινοτικοί υπάλληλοι στη διαδικασία των επαίνων, που απονέμει ο Γραμματέας Αποκεντρωμένης Διοίκησης.

Στην προηγούμενη συνεδρίαση κύριε Πρόεδρε, αναφέρθηκα στα προβλήματα και τις συγκρούσεις που δημιουργεί η κακή εφαρμογή των ηθικών αμοιβών, προκειμένου να χρησιμοποιούνται σαν επιταχυντές σταδιοδρομίας. Ίσως, θα πρέπει κάποια στιγμή ο νόμος να αποκαταστήσει την ουσία και την πραγματική λειτουργία των επαίνων. Είναι ηθικές αμοιβές αναγνώρισης υπηρεσιακής προσφοράς και δεν πρέπει από αυτές να απορρέουν άλλα οφέλη, που μπορεί και να φαλκιδεύουν σε βάρος της υπηρεσίας, της διαδικασίας κρίσεως των επιλογών. Ένα τέτοιο πλαίσιο εξάλλου, θα αποδίδει και τη σωστή αρχική βούληση του νομοθέτη.

Πρέπει να μιλήσω και για τα ουσιαστικά θέματα του άρθρου 41. Όσον αφορά στην κάλυψη των αναγκών των ΟΤΑ και στις ανάγκες πρόσληψης, τοποθετήθηκε πολύ σωστά το ζήτημα από την ΠΟΕ - ΟΤΑ.

Τέλος, οι προσλήψεις στους Οργανισμούς της Τοπικής Αυτοδιοίκησης. Είναι κατ’ ευφημισμόν Οργανισμοί Τοπικής Αυτοδιοίκησης. Τίποτα το αυτοδιοίκητο δεν έχουν αυτοί. Όλα κρίνονται από την κεντρική εξουσία και αν ο δήμος έχει τα απαραίτητα κονδύλια για να μισθοδοτεί τους υπαλλήλους, να ανοίξουν οι προσλήψεις μετά από 13 χρόνια που έχουμε από το 2010 αναστολή προσλήψεων, να δοθεί η δυνατότητα να προσλάβουν οι δήμοι το μόνιμο προσωπικό που απαιτείται. Με το τροποποιούμενο σύστημα που θέλει να εισάγει αυτό το άρθρο, η πιο σοβαρή συνέπεια είναι ότι για την απευθείας ανάθεση συμβάσεων έργων μελετών προμηθειών και παροχής υπηρεσιών, αφαιρείται κάθε εμπλοκή αρμοδιότητας και απόφασης από το Δημοτικό Συμβούλιο και μεταφέρονται όλα στον Δήμαρχο.

Όπως αναφέρεται στην παράγραφο 9 όχι μόνο εγκρίνει τα συντασσόμενα τεύχη, αλλά αποφασίζει και για κάθε ζήτημα που ανακύπτει τόσο κατά το στάδιο που προηγείται της σύναψης των συμβάσεων απευθείας ανάθεσης έργων, μελετών, υπηρεσιών και προμηθειών, όσο και κατά το στάδιο εκτέλεσης αυτών. Από την αρχή μέχρι το τέλος, δηλαδή, ανέλεγκτη μονοκρατορία, αφού αποβάλλεται από το πεδίο των αποφάσεων το αντιπροσωπευτικό αυτοδιοικητικό όργανο και αποκλείεται στον δημοκρατικό έλεγχο. Η κυβερνητική βούληση και έμπνευση καθιερώνει και εδώ ένα όσο γίνεται πιο ευνοϊκό πλαίσιο και θεσμικό περιβάλλον για την επώαση της διαπλοκής, των ανεξέλεγκτων πελατειακών πρακτικών και εν τέλει της διαφθοράς.

Απαράδεκτη είναι και η διάταξη της παραγράφου 11 για την εκχώρηση των εσόδων από τα ανταποδοτικά τέλη προς τους ιδιώτες εργολάβους και αντισυμβαλλόμενους κάθε είδους συμβάσης προμηθειών, υπηρεσιών, έργων ΣΔΙΤ και ενεργειακής απόδοσης. Πρόκειται για αναβάθμιση ενός μηχανισμού, που είναι πολύ γνωστός στη λειτουργία του, αφού φέρνει υπερκοστολογήσεις, εργασιακό «μεσαίωνα», λεόντειες συμβάσεις υπέρ των ιδιωτών και έχει επίσης, τα γνωστά αποτελέσματα. Δεν εξυπηρετείται το δημόσιο συμφέρον και αυτοί στους οποίους καταλύουν όλες οι αρνητικές συνέπειες και είναι το δημόσιο και οι πολίτες.

Ας έρθω τώρα, για να κλείσω κιόλας, και στο κεφάλαιο γ΄ στις νέες ρυθμίσεις για την ευζωία των ζώων συντροφιάς. Ακόμα και εσείς, κύριε Υπουργέ, αν δίνατε στον εαυτό σας το δικαίωμα της ελευθερίας του λόγου, θα μπορούσατε να ομολογήσετε ότι πρόκειται για ένα πεδίο κυβερνητικής σας αποτυχίας. Η μεταφορά της αρμοδιότητας από το Υπουργείο Αγροτικής Ανάπτυξης και Τροφίμων στο Εσωτερικών, που δεν είχε καμία προηγούμενη επαφή, γνώση και τεχνογνωσία για το αντικείμενο, αποδείχθηκε εντελώς ατυχής. Όλη η προ υπάρχουσα εργασία του προηγούμενου Υπουργείου, ακόμα και το Εθνικό Μητρώο ζώων συντροφιάς μπήκε κατευθείαν στον κάδο των απορριμμάτων, θα έλεγα της ανακύκλωσης, και το Υπουργείο Εσωτερικών ξεκίνησε πάλι από το μηδέν. Αυτό και ακούγεται και είναι παράλογο, αλλά ο παραλογισμός είναι μέρος της κανονικότητας, πια, στην κυβερνητική πολιτική.

Πλήρης επανεκκίνηση, λοιπόν, με τα γνωστά αποτελέσματα από το μηδέν για τα μητρώα που είχαν αρχίσει στο προηγούμενο Υπουργείο, νομοθετικές προθεσμίες εξ αρχής καταδικασμένες να υποχρεώνουν σε συνεχείς και επαναλαμβανόμενες παρατάσεις, ενώ η ολοκλήρωση είναι ακόμα πάρα πολύ μακριά. Καθυστερήσεις και συνεχείς αναβολές που επιδεινώνουν διαρκώς την κατάσταση. Δυόμισι χρόνια μετά ο νόμος 4830/2021 για τα ζώα συντροφιάς παραμένει στα περισσότερα κρίσιμα σημεία του ουσιαστικά ανεφάρμοστος, κύριε Πρόεδρε, και σε πολλά απαιτεί και θα απαιτεί διαρκώς διορθώσεις, αφού ήταν μια ατελής νομοθέτηση και με πολλές εσφαλμένες διατάξεις.

Στο άρθρο 69 τροποποιείτε και το καθεστώς της ειδικής επιτροπής παρακολούθησης. Μια συμβουλευτική επιτροπή που παραδόξως έχει γραφειοκρατική, κατά βάση, συγκρότηση με ένα μόνο κτηνίατρο και χωρίς κανένα άλλο μέλος από την εξειδικευμένη επιστημονική κοινότητα. Και βέβαια, προβλέπεται και ένα πρόσωπο εγνωσμένου κύρους, που το επιλέγει ο Υπουργός. Κλασική περίπτωση, κυβερνητική παρεμβατικότητα, με πελατειακές πρακτικές. Πόσο καλύτερα θα ήταν, λοιπόν, τα πράγματα εάν μπορούσατε να απεμπλακείτε από αυτές τις αναχρονιστικές λογικές; Εγνωσμένο κύρος, αλλά και δεδομένο ουσιαστικό ενδιαφέρον και γνώση των θεμάτων, θα έχει και ένας ακόμα εκπρόσωπος της φιλοζωικής κοινότητας ή ένας ακόμα από την επιστημονική κοινότητα. Εδώ επιβάλλεται η αλλαγή της σύνθεσης, κύριε Υπουργέ. Αν κάνετε και εσείς μια προσωπική, θα έλεγα να κάνετε, μάλλον, και εσείς μια προσωπική, ελάχιστη υπέρβαση όσον αφορά τα συγκεκριμένα θέματα.

Τώρα, κύριε Πρόεδρε, όσον αφορά την ψήφο μας για το νομοσχέδιο επί της αρχής είμαστε στο όχι, αλλά επιφυλασσόμαστε επί των άρθρων για την Ολομέλεια. Σας ευχαριστώ πολύ και για την ανοχή.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ (Προεδρεύων της Επιτροπής):** Παρακαλώ, κύριε Υπουργέ, έχετε τον τελευταίο λόγο.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Μια πολύ σύντομη παρέμβαση, γιατί έχω μιλήσει και αρκετά τις προηγούμενες μέρες και επομένως δεν θα επεκταθώ. Το μόνο το οποίο θέλω να πω είναι το εξής και μάλλον το λέω έτσι, αν θέλετε, σαν κάτι που πρέπει να στοχάζεται κανείς για το μέλλον, όταν έχει να χειριστεί διάφορα θέματα. Τι κάνουμε στο «Βοήθεια στο σπίτι»; Πράγματι, για ατελείωτα χρόνια, διαδοχικές συμβάσεις ορισμένου χρόνου. Πρώτη παθογένεια. Γιατί; Διότι κανείς δεν μπορεί να πάρει μία απόφαση την ώρα που πρέπει να την πάρει, αλλά φέρνω ένα πρόγραμμα που έχει μόνιμα χαρακτηριστικά και επομένως, θα πρέπει να ενταχθεί, να διαμορφωθούν δομές, οργανικές θέσεις και να τελειώνουμε με αυτό και να πάμε στην κανονική διαδικασία προσλήψεων. Τι έρχεται εν συνεχεία, αφού έχουμε αυτή την συνεχή διαδοχή συμβάσεων ορισμένου χρόνου με αυτό το πρόγραμμα; Επί σειρά ετών μία διαμορφωμένη κατάσταση, μια διαμορφωμένη πραγματικότητα.

Πώς έρχεται να τη λύσει ο ΣΥΡΙΖΑ; Με προκήρυξη θέσεων, για να πάει στη μονιμοποίηση. Πώς εξασφαλίζεται η μονιμοποίηση; Με την ειδική μοριοδότηση. Περνάει η ειδική μοριοδότηση; Πέφτει στο Συμβούλιο της Επικρατείας. Ποια είναι η πραγματικότητα που διαμορφώνεται; Από τους 2.000 εργαζόμενους, περίπου 1.000 να μένουν απέξω. Διαμορφωμένη πραγματικότητα. Τι αναγκαζόμαστε - εξαιτίας της εσφαλμένης προσέγγισης ΣΥΡΙΖΑ - να κάνουμε εσείς ως Κοινοβούλιο και εμείς ως Κυβέρνηση να προτείνουμε, για να αντιμετωπίσουμε, ποια πραγματικότητα; Ότι άνθρωποι που δούλευαν επί 20 χρόνια και οι οποίοι παρείχαν μια υπηρεσία, εξαιτίας μιας απόφασης του Συμβουλίου της Επικρατείας που, παρεμπιπτόντως, ήταν ορθή, γιατί έκρινε μία κακή επιλογή του νόμου ΣΥΡΙΖΑ - αυτό είναι που γίνεται - τι ερχόμαστε εμείς να πούμε τώρα εδώ; Ερχόμαστε να αναγνωρίσουμε μια τέτοια κατάσταση, η οποία σε τι οδηγεί; Ουσιαστικά, στην αποδοχή πρόσθετων 1.000 προσλήψεων εκεί. Αυτό κάνουμε τώρα.

Προσέξτε. Θα μου πείτε «Έλα ρε αδερφέ. Και τι στενοχωριέσαι τόσο πολύ; Θα πάρεις άλλους 1.000». Όταν έχουμε προγραμματισμό προσλήψεων, το θα πάρω άλλους 1.000, δηλαδή, θα επιβαρύνω τον φορολογούμενο, σημαίνει μία ανορθολογική προσέγγιση που πηγάζει από το σφάλμα του ΣΥΡΙΖΑ - εκεί είναι το δομικό σφάλμα - και προγενεστέρως, από το σφάλμα της διαδοχής των συμβάσεων ορισμένου χρόνου.

Τι ερχόμαστε τώρα να κάνουμε με τους 163; Γιατί έχετε δίκιο. Ναι, πράγματι, αυτή είναι η κατάσταση. Έχουμε ανθρώπους, οι οποίοι δουλεύουν 20 - 25 χρόνια - αλήθεια είναι αυτό - έχουμε ανθρώπους, οι οποίοι είναι στα πρόθυρα της συντάξεως και πρέπει, τί να τους πούμε τώρα; Ωραία. Θα τους πούμε αυτό που θα τους πούμε. Δηλαδή, τί; Αυτό το οποίο συμφώνησε και η πτέρυγα και η Αίθουσα, ότι θα παραμείνουν στην εργασία τους με τις προηγούμενες συνθήκες.

Θέλω, όμως, να ξέρουμε, ότι στον προγραμματισμό προσλήψεων, αυτές οι προσλήψεις οι πρόσθετες, θα αφαιρεθούν. Θεωρώ ότι θα έπρεπε να αφαιρεθούν, μιλώντας ως Υπουργός Εσωτερικών. Δεν ξέρω ποιος θα είναι ο επόμενος, ο οποίος θα κάνει τον προγραμματισμό προσλήψεων, αλλά αν ήμουν εγώ, σας λέω ότι, εκείνο το οποίο θα έκανα, είναι να αφαιρέσω αυτές τις θέσεις, οι οποίες πάνε στην Τοπική Αυτοδιοίκηση από τον προγραμματισμό προσλήψεων. Αυτό δεν σημαίνει απαραίτητα ορθολογική προσέγγιση. Γιατί αυτό σημαίνει ότι μας δημιουργείται μία εξ αντικειμένου πρόσθετη ανάγκη σε προσωπικό, αυτοί οι πρόσθετοι 1.000, οι οποίοι δεν είναι ενταγμένοι σε έναν ορθολογικό σχεδιασμό.

Σας τα λέω, διότι όταν έρχεται η Αίθουσα πολλές φορές και ζητάει τις ανανεώσεις των συμβάσεων ΙΔΟΧ, πρέπει να βλέπουμε το που οδηγεί αυτό εν συνεχεία. Οδηγεί σε μια ανορθολογική συγκρότηση του ανθρώπινου δυναμικού του δημοσίου τομέα. Διότι ναι, βέβαια, όταν βρισκόμαστε σε τέτοιου είδους κοινωνικά ζητήματα, πράγματι, παίρνουμε τις αποφάσεις που παίρνουμε. Αλλά αυτό έχει τη ρίζα του και το πρόβλημα του σε χρονικές στιγμές, στις οποίες πρέπει να επιδεικνύουμε την απαραίτητη ακεραιότητα, αν θέλετε συνολικά το λέω, ως πολιτικό σύστημα. Και ωραία, εμένα μπορεί να με λέτε αυστηρό σε ορισμένες προϋποθέσεις, αλλά το γεγονός ότι εγώ ακολουθώ αυτή την πολιτική στο ζήτημα του προγραμματισμού προσλήψεων, δεν δημιουργεί τέτοιου είδους ζητήματα.

Ξέρετε τέτοιου είδους παθογένειες που μας έρχονται εδώ και δεκαετίες, τις έχουμε. Έχει κι άλλες. Έχει, δηλαδή, ανθρώπους, οι οποίοι εργάζονται με συμβάσεις ορισμένου χρόνου εδώ και δεκαετίες στο δημόσιο. Δεν είναι κανονικό πράγμα αυτό. Ή αυτούς τους ανθρώπους τους χρειαζόμαστε, οπότε πρέπει να προκηρύσσονται, το μάξιμουμ, μέσα σε μια διετία οι θέσεις και να γίνεται κανονικά ο προγραμματισμός προσλήψεων και να έχουν μόνιμο προσωπικό ή δεν τους χρειαζόμαστε, παρά είναι έκτακτο προσωπικό, όντως, οπότε δεν μπορεί να ανανεώνονται οι συμβάσεις τους. Δεν μπορεί να γίνονται και τα δύο, γιατί μετά οδηγούμαστε σε αυτό. Και αυτό υπονομεύει και την ακεραιότητα των προσλήψεων. Υπονομεύει και το δικαίωμα των πολιτών στην εργασία στο δημόσιο. Υπονομεύει μια σειρά από πράγματα, τα οποία πρέπει να τηρούμε.

Το λέω αυτό, γιατί, εντάξει, εισηγείται τη συγκεκριμένη διάταξη η Κυβέρνηση, καταλαβαίνω την αποδοχή της διάταξης από τις πτέρυγες της Βουλής, αλλά το λέω, γιατί έχει μια σημασία, πάντοτε να έχουμε τη συνολική εικόνα.

Για την ΑΑΔΕ, θα αποδεχτώ την τροποποίηση και θα πάω στο 50, μέσο όρο, για όλους τους βαθμούς. Επομένως, όχι, δεν πηγαίνω σε ένα σενάριο στο οποίο καταργώ, πλήρως, την ανάγκη ύπαρξης βάσης, αλλά πηγαίνω σε μία βάση, η οποία συγκροτείται στο 50 από τον μέσο όρο της βαθμολογίας. Θεωρώ ότι αυτή νομικά είναι η πιο στέρεη βάση, κυρίως, γιατί επαναδιατυπώνει κάτι που υπάρχει, ήδη, στο νόμο, νόμος για το ΑΣΕΠ. Έχει βάση το 50. Επομένως, πάμε σε αυτό. Δεν καλύπτει το σύνολο των θέσεων, αλλά θεωρώ ότι αυτή είναι η σωστή προσέγγιση για την ΑΑΔΕ.

Κλείνοντας, κύριε Πρόεδρε, θα ήθελα να ευχαριστήσω. Κατά πάσα πιθανότητα, θα είναι η τελευταία εισήγηση νομοσχεδίου, από την πλευρά του Υπουργείου Εσωτερικών, πριν την διάλυση της Βουλής. Εάν τυχόν δεν γίνουν, έτσι όπως φημολογείται, οι εκλογές, στο σχετικά σύντομο διάστημα, κάτι θα καταφέρουμε ακόμα. Έχουμε κι άλλο. Έχουμε, δηλαδή, έτοιμο τον Κώδικα Διοικητικής Διαδικασίας, που δεν προφταίνουμε. Αν παραταθεί λίγο, θα σας φέρουμε και τον Κώδικα Διοικητικής Διαδικασίας.

Αλλά, επειδή κατά πάσα πιθανότητα, θα είναι η τελευταία συνεδρίαση, να ευχαριστήσω πάρα πολύ τα μέλη της Επιτροπής, για τη συνεργασία όλο αυτό το χρονικό διάστημα. Οι παρατηρήσεις τους υπήρξαν παραγωγικές. Έχουμε λάβει πολλές υπόψιν. Καταλαβαίνω ότι πάντοτε στη Βουλή υπάρχει έντονο το στοιχείο και της αντιπολίτευσης και της πολιτικής αντιπαράθεσης, αλλά η επεξεργασία των νομοσχεδίων γίνεται με τον τρόπο που πρέπει να γίνει και η κοινοβουλευτική διαδικασία, πράγματι, αποτελεί την κορωνίδα της πολιτικής διαδικασίας, της νομοθετικής διεργασίας, την οποία εγώ, τουλάχιστον, με πολλή χαρά και με πολύ σεβασμό παρακολουθώ.

Να σας ευχαριστήσω και προσωπικά κύριε Πρόεδρε, για το έργο το οποίο έχετε επιτελέσει ως Πρόεδρος της Επιτροπής Εσωτερικών και Δημόσιας Διοίκησης του Κοινοβουλίου. Διεξήγατε όλες τις συνεδριάσεις με άψογο τρόπο και το θετικό αποτέλεσμα αυτών των εργασιών, προφανώς, αντανακλά και στο πρόσωπο σας. Ευχαριστώ πολύ.

**ΒΑΣΙΛΕΙΟΣ- ΝΙΚΟΛΑΟΣ ΥΨΗΛΑΝΤΗΣ (Προεδρεύων της Επιτροπής):** Και εμείς να σας ευχαριστήσουμε, κύριε Υπουργέ. Να σας ευχηθούμε να έχετε υγεία, δύναμη. Πράγματι, μέσα από την Επιτροπή μας, έχει παραχθεί ένα πολύ σημαντικό και σε συνεργασία με το Υπουργείο σας, νομοθετικό έργο, το οποίο αποτυπώνεται στην κοινωνία μας και σας ευχόμαστε, να είστε δυνατός και χρήσιμος και στην επόμενη περίοδο την κοινοβουλευτική.

Κυρίες και κύριοι συνάδελφοι, ολοκληρώθηκε η επεξεργασία και εξέταση του σχεδίου νόμου του Υπουργείου Εσωτερικών.

Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε τις θέσεις των κομμάτων. Ο Εισηγητής της Πλειοψηφίας έχει ψηφίσει υπέρ. Ο Εισηγητής της Μειοψηφίας δήλωσε ότι δεν μετέχει της ψηφοφορίας. Η Ειδική Αγορήτρια του Κινήματος Αλλαγής δήλωσε επιφύλαξη. Ο Ειδικός Αγορητής του Κ.Κ.Ε. δήλωσε κατά. Ο Ειδικός Αγορητής της Ελληνικής Λύσης δήλωσε επιφύλαξη και η Ειδική Αγορήτρια του ΜέΡΑ25 δήλωσε επιφύλαξη.

Όπως, λοιπόν, προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1 έως 74 γίνονται δεκτά ως έχουν, κατά πλειοψηφία. Επίσης, γίνεται δεκτό και το ακροτελεύτιο άρθρο και το σχέδιο νόμου γίνεται δεκτό στο σύνολό του.

Συνεπώς, το σχέδιο νόμου του Υπουργείου Εσωτερικών «Σύστημα Καινοτομίας στον δημόσιο τομέα - Ρυθμίσεις Γενικής Γραμματείας Ανθρώπινου Δυναμικού Δημοσίου Τομέα - Ρυθμίσεις για τη λειτουργία των Ο.Τ.Α. α’ και β’ βαθμού και των αποκεντρωμένων διοικήσεων και για την ευζωία των ζώων συντροφιάς - Λοιπές επείγουσες ρυθμίσεις του Υπουργείου Εσωτερικών» γίνεται δεκτό επί της αρχής, επί των άρθρων και στο σύνολό του ως έχει, κατά πλειοψηφία.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Μπούγας Ιωάννης, Παππάς Ιωάννης, Στυλιανίδης Ευριπίδης, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Αγαθοπούλου Ειρήνη – Ελένη, Αδαμοπούλου Αγγελική, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καστανίδης Χαράλαμπος, Λιακούλη Ευαγγελία, Κομνηνάκα Μαρία, Μυλωνάκης Αντώνιος, Απατζίδη Μαρία και Σακοράφα Σοφία.

Τέλος και περί ώρα 14.50΄λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**